ผลตรวจออกแล้ว! กลุ่มเสี่ยงสัมผัส “ทหารอียิปต์-ลูกทูตซูดาน” 1.6 พันคน ไม่พบเชื้อ “โควิด”
"กระทรวงสาธารณสุข" เผยความคืบหน้าผลตรวจกลุ่มเสี่ยงสัมผัส “ทหารอียิปต์-ลูกทูตซูดาน” ใน จ.ระยอง และกรุงเทพฯ จำนวนกว่า 1.6 พันคน สรุปไม่พบเชื้อ “โควิด”
"กระทรวงสาธารณสุข" เผยความคืบหน้าผลตรวจกลุ่มเสี่ยงสัมผัส “ทหารอียิปต์-ลูกทูตซูดาน” ใน จ.ระยอง และกรุงเทพฯ จำนวนกว่า 1.6 พันคน สรุปไม่พบเชื้อ “โควิด”
16 ก.ค. 2563

นพ.สุวรรณชัย วัฒนายิ่งเจริญชัย อธิบดีกรมควบคุมโรค เปิดเผยถึงความคืบหน้าผลการสอบสวนและควบคุมโรค กรณีโรคติดเชื้อไวรัสโคโรนา 2019 (โควิด-19) ในพื้นที่ จ.ระยอง และ กทม. ที่มีข้อสรุปดังนี้
วันที่ 14 กรกฎาคม 2563
– มีประชาชนในพื้นที่จังหวัดระยองที่คิดว่าตนเองมีความเสี่ยง กรณีทหารต่างชาติที่ติดเชื้อเข้าพักในโรงแรมและเดินห้างสรรพสินค้าใน จ.ระยอง มารับการตรวจหาเชื้อทางห้องปฏิบัติการ โดยรถตรวจโรคติดเชื้อชีวนิรภัยพระราชทาน รวมจำนวนทั้งสิ้น 1,336 คน (ห้างแหลมทอง 886 คน, ห้างเซ็นทรัลฯ 447 คน, ชาวระยองที่ได้ sms มาตรวจที่ กทม. 3 คน) ได้ผลการตรวจทางห้องปฏิบัติการแล้วทั้ง 1,336 คน ทั้งหมดให้ผลเป็นลบ
– มีประชาชนในพื้นที่กรุงเทพมหานครที่คิดว่าตนเองมีความเสี่ยง กรณีเด็กหญิงที่มาในครอบครัวอุปทูต ตรวจพบการติดเชื้อโควิด-19 และเข้าพักในคอนโดฯ ย่านสุขุมวิท มารับการตรวจหาเชื้อทางห้องปฏิบัติการโดยรถตรวจโรคติดเชื้อชีวนิรภัยพระราชทาน รวมจำนวนทั้งสิ้น 267 คน ได้ผลการตรวจทางห้องปฏิบัติการแล้วทั้ง 267 คน ทั้งหมดให้ผลเป็นลบ
วันที่ 15 กรกฎาคม 2563
– มีประชาชนในพื้นที่จังหวัดระยอง มารับการตรวจหาเชื้อทางห้องปฏิบัติการ โดยรถตรวจโรคติดเชื้อชีวนิรภัยพระราชทาน รวมจำนวนทั้งสิ้น 1,252 คน อยู่ระหว่างรอผลการตรวจทางห้องปฏิบัติการ
อย่างไรก็ตาม อธิบดีกรมควบคุมโรค ได้ให้คำแนะนำสำหรับประชาชนเพื่อสร้างความมั่นใจว่า ถึงแม้ผลการตรวจทางห้องปฏิบัติการจะเป็นลบแล้ว แต่ขอให้ประชาชนเข้มงวดมาตรการป้องกันอย่างเต็มที่เหมือนเช่นเดิม ต้องสวมหน้ากาก ล้างมือบ่อยๆ แยกของใช้ เว้นระยะห่าง ลดการเดินทางออกนอกบ้านให้ครบ 14 วัน ทั้งนี้ สามารถสอบถามข้อมูลเพิ่มเติมได้ที่สายด่วนกรมควบคุมโรค โทร. 1422